Eskom, kan jy kers vashou by die Zuptas? | Netwerk24
Eskom, kan jy kers vashou by die Zuptas?
Deur Vryburger 06 Desember 2018 00:00
Met dié dat beurtkrag weer ons voorland is, dink Vryburger onwillekeurig terug aan Mei 2016 toe Nommer Een besoek afgelê het by Eskom se hoofkantoor, Megawatt Park (in die handel en wandel nou bekend as Mikrowatt Park). Ná 'n inspeksie ter plaatse stel hy die land toe mos heldhaftig in kennis dat beurtkrag iets van die verlede is – "nooit, ooit, ooit weer nie," het hy plegtig belowe.
Na dese moet die ou Afrikaanse spreekwoord uitgebrei word om vir staatskaping voorsiening te maak: "Hoe kaler jonker, hoe groter pronker, al dieper die Eskom-donker . . ."
'n Briefie aan Eisjkom.
'n Briefie aan Eisjkom
Intussen laat 'n leser weet dat hy sy brief reg het vir wanneer die volgende Eskom-tariefverhoging in werking tree. Dit lui: "Beste Eskom,
"Dit spyt my om u in te lig dat my bankrekening tans in Fase 3 verkeer weens verpligte instandhoudingswerk op my kredietkaartrekening en huislening. As en wanneer die status na Fase 2 verlaag word, is daar 'n moontlikheid dat 'n gedeeltelike betaling gedoen kan word. Ofskoon dit nie as 'n krisis beskou moet word nie, kan Fase 3-beurtbetalings enige tyd en sonder kennisgewing in die komende jaar hervat word.
"Baie dankie vir u begrip en geduld."
Is GOOD die nuwe OD?
Met die bekendstelling van Patricia de Lille se nuwe party, GOOD, merk Vryburger op dat die party se gekose kleur oranje is – die einste kleur van De Lille se destydse party, die Onafhanklike Demokrate (OD).
Is dít ál ooreenkoms? Of gaan GOOD, nes die OD, eintlik 'n eenvrouparty sonder 'n duidelike beleid wees wat uiteindelik weens binnegevegte deur 'n ander party ingesluk gaan word? Lyk helaas nie vir Vryburger of ons hier werklik met 'n perd van 'n ander kleur te make het nie.
'n Gehawende lugdiens
Comair het nou geduld verloor met SAL se Tegniese Dienste en het daarom die versiening van sy vliegtuie na die buiteland geskuif. Daarmee is die sukkelende lugdiens verdere miljoene aan inkomste kwyt. Dit laat Vryburger dink aan die storie oor die SAL-vlug wat erg vertraag was. Toe hulle uiteindelik in die lug is, vra 'n passasier vir die lugwaardin wat die vertraging veroorsaak het.
"Die vlieënier wou nie opstyg nie oor waarskuwingsligte wat geflikker het, rook wat uit die instrumentpaneel getrek het en 'n geraas uit een van die enjins . . .," antwoord die lugwaardin, ". . . en dit het ons toe 'n hele rukkie gevat om 'n ander vlieënier te kry!"